पुष्कर में होली महोत्सव, IG-SP ने ऊंट पर किया डांस
Rajasthan Ajmer (Pushkar) International Holi Mahotsav 2023 - पुष्कर में अंतरराष्ट्रीय होली महोत्सव के दूसरे दिन रविवार को ऊंट पर एसपी चूनाराम जाट और आईजी रूपेन्द्र सिंह ने डांस किया।
पुष्कर में अंतरराष्ट्रीय होली महोत्सव के दूसरे दिन रविवार को ऊंट पर एसपी चूनाराम जाट और आईजी रूपेन्द्र सिंह ने डांस किया। शाम करीब चार बजे मेला ग्राउंड में कैमल शो की शुरुआत हुई। देर शाम तक ऊंट से संबंधित तमाम प्रतियोगिताएं कराई गईं। इसका टूरिस्ट ने खूब आनंद उठाया।
शाम करीब 4.30 बजे ऊंटों को सजाने की प्रतियोगिता हुई। इसमें 10 ऊंटों ने भाग लिया। ऊंटों के आगे शहनाई, नगाड़े लगे हुए थे। साथ ही कच्ची घोड़ी, कालबेलिया नृत्य और ढोल पार्टी जैसे कार्यक्रम भी हुए।
शाम करीब 4.50 बजे ऊंटों में डांस कॉम्पिटीशन कराया गया। शाम करीब 5.20 बजे ढोला मारू प्रतियोगिता हुई।
इसके बाद शाम करीब साढ़े पांच बजे ऊंट पोलो मैच खेला गया। ये मैच ग्रामीण और प्रशासन के बीच हुआ। मैच टाई रहा। पोलो मैच के बाद एसपी चूनाराम जाट और आईजी रूपेन्द्र सिंह ऊंट पर चढ़कर डांस करने लगे।
कार्यक्रम की शुरुआत जिला कलेक्टर अंशदीप, एसपी चूनाराम जाट, एडीए कमिश्नर और अन्य प्रशासनिक अधिकारियों ने की। कार्यक्रम में विदेशियों ने भी खासा उत्साह दिखाया।
धोला मारू कॉम्पिटीशन में चार कपल शामिल
धोला मारू कॉम्पिटीशन में चार कपल ने भाग लिया। बॉलीवुड एक्टर प्रतीक ने भी पार्टिसिपेट किया। इस दौरान स्थानीय लोगों के साथ बड़ी संख्या में टूरिस्ट मौजूद रहे।
सीकर के ऊंट ने किया रोमांचित
ग्राउंड में अलग-अलग ऊंटों ने ढोल की धुन पर डांस किया। सीकर जिले के मांगीलाल के ऊंट ने आग का करतब दिखाकर रोमांचित कर दिया।
शाम को 6.30 पुष्कर सरोवर के वराह घाट पर महाआरती हुई। मेला मैदान में ही शाम 7 बजे पद्मश्री गुलाबो सपेरा ने कालबेलिया नृत्य प्रस्तुत किया।रात 8 बजे से अनुराधा पौडवाल की भजन संध्या शुरू हुई। पर्यटन राज्य मंत्री मुरारीलाल मीणा होली महोत्सव में शामिल होने के लिए शनिवार रात परिवार सहित अजमेर पहुंच गए थे।
पद्मश्री अवार्ड से सम्मानित प्रसिद्ध सिंगर अनुराधा पौडवाल ने दैनिक भास्कर से कहा- काफी साल बाद तीर्थ नगरी पुष्कर में आना हुआ है। मध्य प्रदेश की तरह राजस्थान गवर्नमेंट भी कई प्रोग्राम आयोजित करती है, जिसे देखकर उन्हें काफी अच्छा लगा। पुष्कर में ब्रह्मा जी का मंदिर है। इस तरह के कार्यक्रम यहां होने चाहिए। लोगों को पता चलना चाहिए अपने रूट्स क्या हैं। उसको होली के साथ जोड़ दिया गया है। उन्होंने राजस्थान टूरिज्म का शुक्रिया अदा किया है। उन्होंने कहा कि ब्रह्मा जी की नगरी में आकर उनसे ढेर सारा आशीर्वाद मांगा है।
गुलाबो ने मंच से कहा- पुष्कर से ही निकलकर उन्हें 135 देशों में जाने का मौका मिला। 2016 में पद्मश्री अवॉर्ड मिला। वह राजस्थान टूरिज्म का आभार जताती हैं कि उन्हें पुष्कर होली महोत्सव में बुलाया गया।
500 करोड़ से होगा पुष्कर का कायाकल्प-मीणा
राजस्थान सरकार के पर्यटन एवं नागरिक उड्डयन राज्यमंत्री मुरारीलाल मीणा ने कहा- पुष्कर के विकास, जीर्णोद्धार, सौदर्यीकरण के लिए 500 करोड़ दिए जाएंगे। पुष्कर प्रवास के दौरान पत्रकारों से औपचारिक बातचीत में कहा- मुख्यमंत्री ने राजस्थान में पर्यटन को बढ़ावा देने एवं ग्रामीण क्षेत्रों में पर्यटन उद्योग को बढ़ावा देने के लिए सतत प्रयास किए हैं। पर्यटन विभाग आस्था को बढ़ावा दे रहा है और इसके अंतर्गत कई कार्यक्रम आयोजित किए जा रहे हैं। मीणा ने तीर्थराज पुष्कर सरोवर की पूजा अर्चना की एवं ब्रह्मा मंदिर के दर्शन कर देश एवं प्रदेश में खुशहाली की कामना की।
इससे पहले शनिवार को 4 दिवसीय अन्तर्राष्ट्रीय होली महोत्सव की पुष्कर सरोवर के ब्रह्मघाट पर महाआरती से शुरुआत हुई थी। राजस्थान पर्यटन विकास निगम (आरटीडीसी) के अध्यक्ष धर्मेंद्र राठौड़ ने महाआरती की थी। इसके बाद ब्रह्मा मंदिर स्थित ब्रह्म वाटिका एम्फी थियेटर में भजन संध्या हुई। इसमें प्रतिष्ठित शास्त्रीय गायिका विद्या शाह ने प्रस्तुति दी।
आरटीडीसी अध्यक्ष धर्मेंद्र राठौड़ ने बताया कि मुख्यमंत्री अशोक गहलोत मंशा थी कि पुष्कर में ब्रह्मा जी का मंदिर है, यह सब दुनिया में जानते हैं। पुष्कर के होली महोत्सव को अन्तर्राष्ट्रीय स्तर पर पहचान दिलाने के लिए होली महोत्सव पुष्कर- 2023 का आयोजन किया जा रहा है। इससे परम्परागत होली उत्सव के बारे में देश-विदेश के लोगों को जानकारी मिलेगी। राजस्थान और पुष्कर में पर्यटन बढ़ेगा। महोत्सव का जो आगाज हुआ है, यह एक ऐतिहासिक है।
7 मार्च तक होंगे विभिन्न कार्यक्रम
सोमवार 6 मार्च को भव्य होली कार्यक्रम होंगे। शाम 4 बजे ब्रह्म चौक, होली का चौक और ब्रह्म वाटिका पर चंग, डफ, कच्छी घोड़ी और गैर नृत्य किया जाएगा है। प्रसिद्ध नाथूलाल सोलंकी सरोवर के जयपुर घाट पर शाम 6 बजे नगाड़ा वादन करेंगे। शाम 6:30 बजे पुष्कर सरोवर के 52 घाटों पर लगभग 1.25 लाख दीपों से भव्य दीपदान का आयोजन होगा। ब्रह्म घाट पर महाआरती होगी। सरोवर पर आतिशबाजी भी होगी। होलिका दहन और फूलों की होली ब्रह्म वाटिका एम्फी थियेटर में देर शाम 7 बजे होगी। प्रसिद्ध गायक पदमश्री हरिहरन का म्यूजिक कॉन्सर्ट मेला मैदान में देर शाम 7:30 बजे होगा।
आतिशबाजी और बॉलीवुड स्टार देंगे प्रस्तुति
धुलंदी के दिन 7 मार्च को शाम 6:30 बजे गऊ घाट पर महा आरती होगी। मेला मैदान में शाम 7 बजे आतिशबाजी होगी। बॉलीवुड गायक अमित त्रिवेदी इस दिन अपनी प्रस्तुति मेला मैदान में देंगे।
यह भी पढ़ें...
पुष्कर में होली खेलने के लिए पहुंचे विदेशी पर्यटक:महाआरती के बार शुरू चार दिन का फेस्टिवल; बॉलीवुड सिंगर करेंगे परफॉर्म
पुष्कर में 4 दिवसीय अन्तर्राष्ट्रीय होली महोत्सव की शनिवार शाम पुष्कर सरोवर के ब्रह्मघाट पर महाआरती से शुरुआत हुई। राजस्थान पर्यटन विकास निगम (आरटीडीसी) के अध्यक्ष धर्मेंद्र राठौड़ ने महाआरती की। इसके बाद ब्रह्मा मंदिर स्थित ब्रह्म वाटिका एम्फी थियेटर में भजन संध्या हुई। इसमें प्रतिष्ठित शास्त्रीय गायिका विद्या शाह ने प्रस्तुति दी। पूरी खबर पढ़ने के लिए करें क्लिक
